DA Den Europæiske Unions Tidende L 41/32

EFTA-TILSYNSMYNDIGHEDENS BESLUTNING

Nr. 302/08/KOL

af 21. maj 2008

om Norges status med hensyn til infektiøs hæmatopoietisk nekrose og viral hæmoragisk virusseptikæmi og om ophævelse af EFTA-Tilsynsmyndighedens beslutning nr. 71/94/KOL af 27. juni 1994, senest ændret ved EFTA-Tilsynsmyndighedens beslutning nr. 244/02/KOL af 11. december 2002

EFTA-TILSYNSMYNDIGHEDEN HAR —

UNDER HENVISNING til aftalen om Det Europæiske Økonomiske Samarbejdsområde, særlig artikel 109 og protokol 1 hertil,

UNDER HENVISNING til aftalen mellem EFTA-staterne om oprettelse af en tilsynsmyndighed og en domstol, særlig artikel 5, stk. 2, litra d), og protokol 1 hertil,

UNDER HENVISNING til den i punkt 4.1.5, kapitel I, bilag I til EØS-aftalen omhandlede retsakt (Rådets direktiv 91/67/EØF om dyresundhedsmæssige betingelser for afsætning af akvakulturdyr og –produkter) som tilpasset ved protokol 1 til EØS-aftalen, særlig artikel 5 i retsakten, og

ud fra følgende betragtninger:

Norge forelagde ved brev af 3. maj 1994 alt relevant bevismateriale for at opnå status som godkendt zone for så vidt angår infektiøs hæmatopoietisk nekrose (IHN) og viral hæmoragisk virusseptikæmi (VHS), samt de nationale bestemmelser, der skal sikre overholdelsen af de betingelser, der skal være opfyldt for at bevare den godkendte status.

Norge blev ved tilsynsmyndighedens beslutning nr. 71/94/KOL af 27. juni 1994 anerkendt som godkendt kontinentalzone og godkendt kystzone for fisk med hensyn til IHN og VHS.

Tilsynsmyndigheden ændrede ved beslutning nr. 220/96/KOL af 4. december 1996, nr. 159/98/KOL af 25. juni 1998 og nr. 244/02/KOL af 11. december 2002 beslutning nr. 71/94/KOL af 27. juni 1994.

Det blev ved beslutning nr. 71/94/KOL, senest ændret ved beslutning nr. 244/02/KOL af 11. december 2002, fastslået, at de dele af Norge, der er omtalt i bilaget til beslutningen, anerkendes som godkendt kontinentalzone og godkendt kystzone for fisk med hensyn til IHN og VHS.

Den 26. november 2007 blev et udbrud af VHS bekræftet i Møre og Romsdal i Norge.

Den kompetente myndighed i Norge har meddelt tilsynsmyndigheden, hvilke foranstaltninger der er truffet for at udrydde sygdommen og forhindre, at den spredes.

Tilsynsmyndigheden har gennemgået oplysningerne fra den kompetente myndighed i Norge.

Det ser på nuværende tidspunkt ud til, at der er truffet passende foranstaltninger.

Tilsynsmyndigheden har drøftet sagen med Europa-Kommissionen.

Situationen i Norge er uændret med hensyn til IHN.

Det er tilsynsmyndighedens opfattelse, at Norge, med undtagelse af de områder, der er omtalt i bilaget, stadig bør anerkendes som godkendt kontinentalzone og godkendt kystzone for fisk med hensyn til IHN og VHS.

Foranstaltningerne i denne beslutning er i overensstemmelse med udtalelsen fra EFTA-Veterinærkomitéen, der bistår EFTA-Tilsynsmyndigheden —

VEDTAGET FØLGENDE BESLUTNING:

1) Norge anerkendes, med undtagelse af de områder, der er omtalt i bilaget, som godkendt kontinentalzone og godkendt kystzone for fisk med hensyn til IHN og VHS.

2) EFTA-Tilsynsmyndighedens beslutning nr. 71/94/KOL af 27. juni 1994 om Norges status med hensyn til infektiøs hæmatopoietisk nekrose og viral hæmoragisk virusseptikæmi, senest ændret ved beslutning nr. 244/02/KOL af 11. december 2002, ophæves herved.

3) Denne beslutning træder i kraft den 21. maj 2008.

4) Denne beslutning er rettet til Norge.

5) Kun den engelske udgave af denne beslutning er autentisk.

Udfærdiget i Bruxelles, den 21. maj 2008. På EFTA-Tilsynsmyndighedens vegne Per SANDERUD Formand Kristján Andri STEFÁNSSON Medlem af kollegiet